Ass yuli. Iṭij mazal d-yecriq, lameɛna yezwer-d tafat-is. Lemmer d win ara yefken ameẓẓuɣ, uwaɣezniw-nni tili yesla i yefrax la ttṣeffiren : sbaḥlxir ! Lameɛna netta yelha-d kan d bu lebraq, yeɣli deg-s s ujelkaḍ , yerra-t yakk d idammen. Yeḥṣa-tt, umeɛfun : ma di yella zwaren-t Seɛdi d Faḍma ɣer wasif yekkan ger tmurt-is yakk d tin n sselṭan, ma ifut zegren-t, d ayen, ur yezmir a ten-yetbeɛ, ur yezmir a sen-yexdem acemma. Tayeḍ, yeẓra lemmer ad asnnesren, ad as-tečč ɛicuca aqerru-s. Akken yewweḍ ɣer wemkan iɣer s-yeḍher lexyal, yaf d lǧameɛ. Yeḥbes. Lǧameɛ-nni yers akka ɣer ṭṭerf, sennig webrid. Zdaxel-is, yiwen wemɣar d aciban, yelsa leḥwayeǧ d timellalin... am tamart-is : iban d ṭṭaleb. Aqcic d amecṭiṭuḥ yeqqim zdat-s la yeqqar.